ปัจจัยความเสี่ยง

1) ความเสี่ยงจากความผันผวนของสภาวะตลาด และการแข่งขันในธุรกิจหลักทรัพย์

ปริมาณการซื้อขายของตลาดหลักทรัพย์และส่วนแบ่งการตลาดของบริษัทฯ
มีผลโดยตรงต่อผลการดำเนินงานของบริษัทฯ ทั้งนี้ ปัจจัยที่ทำให้เกิดความผันผวนของสภาวะตลาด
ได้แก่ สภานการณ์ทางการเมือง เศรษฐกิจ สังคม ของทั้งภายในและภายนอกประเทศ นอกจากนี้
ธุรกิจหลักทรัพย์เป็นธุรกิจที่มีการแข่งขันกันสูง
ถ้าบริษัทฯไม่สามารถรักษาคุณภาพการให้บริการที่ดีไว้เมื่อเทียบกับบริษัทหลักทรัพย์อื่น
อาจทำให้บริษัทฯสูญเสียส่วนแบ่งการตลาดได้
บริษัทฯมีนโยบายในการพัฒนาศักยภาพของเจ้าหน้าที่การตลาด
ให้มีความรู้ความเข้าใจในการให้คำแนะนำแก่ลูกค้า
และเพิ่มมูลค่าเพิ่มในบริการแก่ลูกค้าที่ต้องการข้อมูลเพื่อการตัดสินใจในการลงทุน
ซึ่งบริการที่แตกต่างดังกล่าวจะสามารถแยกกลุ่มของลูกค้าที่แตกต่างในระยะยาว นอกจากนี้บริษัทฯ
ยังมีนโยบายในการลดความเสี่ยง โดยการให้บริการในธุรกิจอื่นๆ เพิ่มเติมจากที่มีอยู่ อาทิเช่น
ธุรกิจการยืมและให้ยืมหลักทรัพย์ (Stock Borrowing & Lending) และการค้าตราสารอนุพันธ์
(Derivative and Structure Products) ด้วย

2) ความเสี่ยงจากการให้กู้ยืมเพื่อซื้อหลักทรัพย์ และการไม่ชำระเงินค่าซื้อหลักทรัพย์ตามคำสั่งของ
ลูกค้าเงินสด

บริษัทฯ ได้จัดให้มีคณะกรรมการบริหารความเสี่ยงในการให้วงเงินการซื้อขายหลักทรัพย์
ซึ่งมีหน้าที่รับผิดชอบในการอนุมัติและทบทวนนโยบายการบริหารความเสี่ยงของการให้กู้ยืมเพื่อซื้อหลักทรัพย์ของบริษัทฯ
นโยบายการให้วงเงินการซื้อขายหลักทรัพย์ แนวทางการประเมินและบริหารหลักประกัน
นโยบายและวิธีปฏิบัติงานในการป้องกันความเสี่ยง ดังนั้น บริษัทฯ
จึงเชื่อว่าจะสามารถลดความเสี่ยงเกี่ยวกับหนี้สูญจากการให้กู้ยืมเพื่อซื้อหลักทรัพย์
และความเสี่ยงจากการไม่ชำระเงินค่าซื้อหลักทรัพย์ตามคำสั่งของลูกค้าเงินสดได้ ทั้งนี้ ณ วันที่ 31
ธันวาคม 2547 บริษัทฯมียอดลูกหนี้ซื้อหลักทรัพย์ด้วยเงินสดจำนวน 716 ล้านบาท
และมีเงินให้กู้ยืมเพื่อซื้อหลักทรัพย์จำนวน 1,431 ล้านบาท

3) ความเสี่ยงจากอัตราดอกเบี้ย

ณ วันที่ 31 ธันวาคม 2547 บริษัทฯมีเงินกู้ยืมระยะสั้นจากสถาบันการเงินจำนวน 300 ล้านบาท
โดยมีอัตราดอกเบี้ยคงที่ นอกจากนั้นบริษัทฯมีการลงทุนในตราสารหนี้
ซึ่งมูลค่าของเงินลงทุนจะผันแปรตามการขึ้นลงของอัตราดอกเบี้ยด้วย

4) ความเสี่ยงจากอัตราแลกเปลี่ยน

ณ วันที่ 31 ธันวาคม 2547 บริษัทฯมีเงินลงทุนในบริษัทย่อยที่เป็นเงินตราต่างประเทศในราคาทุน
59 ล้านเหรียญสหรัฐฯ อย่างไรก็ตาม
บริษัทฯได้กู้ยืมเงินจากบริษัทย่อยในต่างประเทศดังกล่าวกลับเข้ามาเป็นเงินบาทเป็นจำนวนประมาณ
2,068 ล้านบาท
และบริษัทย่อยในต่างประเทศได้ทำสัญญาขายเงินตราต่างประเทศล่วงหน้าเพื่อป้องกันความเสี่ยงจากอัตราแลกเปลี่ยนสำหรับเงินลงทุนในหลักทรัพย์อีกจำนวน
17 ล้านเหรียญสหรัฐอเมริกา โดยมีอัตราแลกเปลี่ยนตามสัญญาเท่ากับ 40.60 บาทต่อ 1
เหรียญสหรัฐอเมริกา

5) ความเสี่ยงด้านสภาพคล่อง

บริษัทฯ ไม่มีปัญหาเรื่องสภาพคล่อง ณ วันที่ 31 ธันวาคม 2547 บริษัทฯ
มีเงินสดและรายการเทียบเท่าเงินสด เงินฝากระยะยาวในสถาบันการเงิน จำนวน 775 ล้านบาท
และ 32 ล้านบาท ตามลำดับ โดยมีเงินกองทุนสภาพคล่องสุทธิ ร้อยละ 223.93

6) ความเสี่ยงด้านการลงทุนในหลักทรัพย์และผลตอบแทน

บริษัทฯได้จัดให้มีคณะกรรมการบริหารความเสี่ยง
ซึ่งทำหน้าที่กำหนดแนวทางและนโยบายการจัดสรรสินทรัพย์ การอนุมัติวงเงินการลงทุนของบริษัทฯ
นโยบายควบคุมความเสี่ยง การพิจารณาและอนุมัติการลงทุน

ณ 31 ธันวาคม 2547 บริษัทฯ มีเงินลงทุนในตราสารหนี้และตราสารทุนทั้งสิ้น 2,166 ล้านบาท
ประกอบด้วย เงินลงทุนชั่วคราวสุทธิร้อยละ 61 และเงินลงทุนระยะยาวสุทธิร้อยละ 39 ทั้งนี้
การลงทุนในหลักทรัพย์ต่างๆ นั้น บริษัทฯใช้นโยบายการบริหารความเสี่ยงที่เข้มงวดและรัดกุม
เพื่อควบคุมการขาดทุนที่เกิดจากความผันผวนของตลาด

7) ความเสี่ยงจากการลงทุนในบริษัทย่อยและบริษัทร่วม

ความเสี่ยงจากการลงทุนในบริษัทย่อยและบริษัทร่วม
อาจเกิดขึ้นได้ในกรณีที่บริษัทย่อยและบริษัทร่วมมีผลประกอบการขาดทุน ซึ่งบริษัทฯ
ได้แสดงมูลค่าเงินลงทุนตามวิธีส่วนได้เสีย

8) ความเสี่ยงด้านการขยายสำนักบริการด้านหลักทรัพย์

ณ วันที่ 31 ธันวาคม 2547 บริษัทฯ มีสาขาทั้งสิ้น 17 แห่ง โดยในปี 2547 บริษัทฯ
มีการเปิดสาขาใหม่เพิ่มขึ้น 1 แห่ง คือสาขาปากช่อง และปิดสาขา 1 แห่ง คือ สาขารัชดา ทั้งนี้
การขยายสาขาเพิ่มขึ้นจะมีความเสี่ยงในเรื่องความผันผวนของมูลค่าการซื้อขาย
ตลอดจนต้นทุนคงที่ในการจัดตั้งสาขาที่เพิ่มสูงขึ้น อย่างไรก็ตาม
บริษัทฯจะทำการวิเคราะห์ความเป็นไปได้ก่อนการเปิดสำนักงานสาขา โดยศึกษาข้อมูลเกี่ยวกับพื้นที่
ประชากร ข้อมูลด้านเศรษฐกิจ เงินฝากและการให้สินเชื่อ จำนวนคู่แข่ง
โดยมีการจัดทำประมาณการกำไร-ขาดทุน
พร้อมทั้งมีการศึกษาผลกระทบของการจัดตั้งสำนักงานสาขาต่อการดำรงเงินกองทุนสภาพคล่องสุทธิของบริษัทฯ
ด้วย

9) ความเสี่ยงอันเกิดจากการทำธุรกรรมการจัดจำหน่ายหลักทรัพย์และที่ปรึกษาทางการเงิน

การประกอบธุรกิจวาณิชธนกิจและธุรกิจการจัดจำหน่ายและรับประกันการจำหน่ายหลักทรัพย์
บริษัทฯมีความเสี่ยงจากผลขาดทุนของการรับหลักทรัพย์ที่เหลือจากการจัดจำหน่ายที่โอนเข้าพอร์ตลงทุนของบริษัทฯ
เนื่องจากเป็นการรับประกันการจำหน่ายหลักทรัพย์ในจำนวนและราคาที่ไม่เหมาะสม
หรือเนื่องจากความผันผวนของภาวะตลาดหลักทรัพย์ อัตราดอกเบี้ย
และอัตราแลกเปลี่ยนเงินตราต่างประเทศ ที่ส่งผลให้นักลงทุนตัดสินใจไม่จองซื้อหลักทรัพย์ ดังนั้น
เพื่อเป็นการป้องกันความเสี่ยงที่จะเกิดขึ้น บริษัทฯ
จะทำการพิจารณาศึกษาวิเคราะห์ข้อมูลเบื้องต้นของบริษัทผู้เสนอหลักทรัพย์
และพิจารณาความสนใจของลูกค้าหรือนักลงทุนว่ามีความต้องการที่จะซื้อหลักทรัพย์ที่เสนอขายมากน้อยเพียงใด
ส่วนการเป็นที่ปรึกษาทางการเงินนั้น บริษัทฯ จะต้องทำการศึกษาข้อมูลเบื้องต้นของลูกค้า
เพื่อใช้ในการประเมินลูกค้าก่อนพิจารณารับงานด้วย (Due Diligence)

10) ความเสี่ยงเนื่องจากการมีผู้ถือหุ้นรายใหญ่

ณ วันที่ 13 พฤษภาคม 2547 กลุ่มเคจีไอถือหุ้นในบริษัทฯ ร้อยละ 34.7
ของจำนวนหุ้นที่จำหน่ายได้แล้วทั้งหมดของบริษัทฯ ซึ่งการที่บริษัทฯมีผู้ถือหุ้นรายใหญ่
อาจมีความเสี่ยงที่ทิศทางการดำเนินงานถูกกำหนดโดยกลุ่มผู้ถือหุ้นรายใหญ่เพียงกลุ่มเดียว
อย่างไรก็ตาม หากกลุ่มเคจีไอต้องการจะถือหุ้นมากกว่าร้อยละ 50 นั้น
กลุ่มเคจีไอจะต้องขออนุญาตจากหน่วยงานของรัฐที่เกี่ยวข้องด้วย

11) ความเสี่ยงจากการจัดตั้งกองทุนรวมเพื่อผู้ลงทุนซึ่งเป็นคนต่างด้าว (Thai Trust Fund)
และการมีตราสารสิทธิในผลตอบแทนที่เกิดจากหลักทรัพย์อ้างอิง (NVDR)

ผู้ลงทุนใน Thai Trust Fund และผู้ถือ NVDRs จะไม่มีสิทธิออกเสียง
จึงทำให้จำนวนหุ้นที่มีสิทธิออกเสียงในบริษัทฯ ลดลง
และจะทำให้ผู้ถือหุ้นรายใหญ่มีเสียงในการควบคุมบริษัทฯมากขึ้น อย่างไรก็ตาม ณ วันที่ 31 ธันวาคม
2547 บริษัทฯ ไม่มีหุ้นที่ถือโดย Thai Trust Fund และมีผู้ลงทุนใน NVDRs จำนวน
47,657,497 หุ้น หรือคิดเป็นร้อยละ 2.39 ของทุนเรียกชำระแล้ว
(ดูรายละเอียดเพิ่มเติมในส่วนที่ 8 เรื่อง โครงสร้างเงินทุน)

12) ความเสี่ยงจากธุรกรรมที่เกี่ยวกับตราสารอนุพันธ์

บริษัท ฯ ได้อนุมัติให้ฝ่ายธุรกิจตราสารอนุพันธ์ และฝ่ายค้าตราสารหนี้
เสนอขายตราสารอนุพันธ์แก่ลูกค้า
โดยได้คำนึงถึงความเสี่ยงต่างๆที่เกี่ยวข้องกับการให้บริการนี้เรียบร้อยแล้ว กล่าวคือก่อนที่
ฝ่ายธุรกิจตราสารอนุพันธ์ และฝ่ายค้าตราสารหนี้ จะออกเสนอขายหลักทรัพย์อนุพันธ์แก่ลูกค้า
คณะกรรมการบริหารความเสี่ยงได้ พิจารณาอนุมัติ “Product Program” ซึ่งจะระบุถึง (1)
ลักษณะของตราสารหรือบริการ และกลุ่มลูกค้าเป้าหมาย (2) นโยบายการบริหารความเสี่ยง
อันได้แก่ ระดับขาดทุนที่ยอมรับได้ และนโยบายการบริหารความเสี่ยงอื่นๆ
ตามลักษณะของบริการหรือตราสารที่จะเสนอต่อลูกค้า และ (3)
ระเบียบขั้นตอนการปฏิบัติงานภายใน รวมทั้ง วิธีการควบคุมภายใน

ส่วนบริหารความเสี่ยงของบริษัทฯจะทำหน้าที่ควบคุมดูแลความเสี่ยงทุกวัน
เพื่อให้มั่นใจว่าการทำธุรกรรมดังกล่าวเป็นไปตามนโยบายการบริหารความเสี่ยงที่ได้รับอนุมัติมา

บริษัทฯ
เชื่อมั่นว่าบริษัทฯได้จัดให้มีระบบที่สามารถจำกัดความเสี่ยงจากธุรกรรมที่เกี่ยวกับตราสารอนุพันธ์
ให้อยู่ในระดับต่ำที่สามารถยอมรับได้